I SF lægger politisk ordfører Karsten Hønge mest mærke til, at Enhedslisten ikke gør lige som Alternativet, når Pernille Skipper lancerer sig selv som statsministerkandidat.

Skipper afviser - modsat Uffe Elbæk - at trække Enhedslistens mandater ud af ligningen og garanterer dermed, at Mette Frederiksen (S) kan regne med Enhedslisten, når hun eventuelt skal danne regering efter folketingsvalget.

Læs også : Analytiker: Kaosset på den røde side i dansk politik er helt enormt

- Der er Enhedslisten heldigvis hårdt ramt af virkeligheden, og derfor lægger jeg mest mærke til, at de sammen med os satser på at få et regeringsskifte ved at pege på Mette Frederiksen, siger politisk ordfører Karsten Hønge.

Alternativet lægger bolden klar lige foran vores eget mål. Og så kan Lars Løkke komme tonsende ned ad banen på sine korte ben og sparke den ind i mål Karsten Hønge (SF)

I dagens Jyllands-Posten siger Pernille Skipper, at hendes førsteprioritet er en "grøn, socialt progressiv regering til venstre for Socialdemokratiet", og at hun er klar til at tage statsministeransvaret på sig.

Det kræver dog en markant vælgerfremgang, for som meningsmålingerne tegner, vil Socialdemokratiet fortsat være langt større end Enhedslisten, Alternativet og SF tilsammen.

Noget andet med Elbæk

I Karsten Hønges øjne kan Enhedslistens udmelding derfor bedst betegnes som noget "pjat", men han kalder det samtidig "rart, når nogen sparker til myreturen".

- Jeg har ikke noget imod, at Enhedslisten også viser sig som et anderledes parti, end de har været indtil nu, ved at være meget resultatorienteret og indgå i brede forlig. For det må jeg gå ud fra, at de vil være, hvis de vil besætte statsministerposten.

- Men dybest set er det lidt pjattet, for vi ved udmærket godt, at det hverken bliver Uffe Elbæk eller Pernille Skipper, der bliver statsminister. Så skulle vi ikke fokusere på at få en ny regering og nok så vigtigt en ny politik, siger Karsten Hønge.

Læs også : Pernille Skipper vil også være statsminister

Anderledes kritisk forholder han sig til Alternativet, der kort før sommer meldte ud, at de mandater, partiet får ved næste valg, skal trækkes ud af ligningen - altså at Mette Frederiksen ikke som udgangspunkt kan regne med Alternativet, når hun skal forsøge at danne flertal i tilfælde af valgsejr.

- Det, Alternativet gør, er, at de lægger bolden klar lige foran vores eget mål. Og så kan Lars Løkke komme tonsende ned ad banen på sine korte ben og sparke den ind i mål. Det er simpelthen for dumt, siger Karsten Hønge.